CS U Craiova - CSM Poli Iași 2-0. Două goluri şi două bare pentru olteni în primul meci al sezonului

CS U Craiova a învins-o pe CSM Poli Iaşi cu scorul de 2-0 (1-0), la Drobeta Turnu Severin, în primul meci al noului sezon din Liga I.

Alexandru Băluţă a marcat primul gol al ediţiei 2017-2018, în minutul 42, cu capul, la centrarea lui Andrei Ivan. Oltenii au reuşit al doilea gol prin brazilianul Gustavo (50). CS U Craiova a avut şi două bare, prin Hristo Zlatinski (29) şi Băluţă (66).

A fost primul meci oficial atât pentru antrenorul craiovenilor, italianul Devis Mangia, cât şi pentru Flavius Stoican, pe banca ieşenilor.

CSM Poli Iaşi avea 15 meciuri fără înfrângere, opt dintre ele în deplasare, înaintea partidei de la Turnu Severin, în timp ce Craiova a obţinut prima victorie pe teren propriu din ultimele cinci meciuri.